Kollár, Boris, predseda NR SR (2022-06-14):
Ďakujem. Budeme hlasovať o jednotlivých návrhoch. S prvým pán poslanec Mazurek, vystúpenie ministra zdravotníctva za účelom objasnenia dôvodov vznikajúcich prieťahov v realizácii výstavby nových nemocníc. Prosím, prezentujme sa a hlasujme. (Reakcie z pléna.) Voľné hlasovanie. (Hlasovanie.) Prítomných 132 poslancov, za 58, proti 23, zdržalo sa 47, nehlasovali 4. Uvedený návrh pána poslanca Mazureka sme neschválili. Vítam, pán minister. S druhým, budeme hlasovať teraz o návrhu pána poslanca Rastislava Schlosára. Navrhuje zaradiť do programu 66. schôdze prijatie uznesenia, ktorým Národná rada rezolútne odmietne akékoľvek obmedzovania suverenity a nezávislosti, vstupovania, chemtrailsu, ja neviem, pardon, to nie, Svetovej zdravotníckej organizácie, Medzinárodný menový fond, ktorým sa Národná rada zaviaže túto suverenitu a nezávislosť Slovenskej republiky v plnej miere obnoviť. Prosím, prezentujme sa a hlasujme. (Hlasovanie.) 129 poslancov prítomných, za 15, proti 67, zdržalo sa 45, nehlasovali 2. Uvedený návrh pána poslanca sme neschválili. Teraz budeme hlasovať o návrhu pána poslanca Štefana Kuffu, ktorý žiada doplniť bod programu 66. schôdze o to, aby vláda Slovenskej republiky do konca júna ´22 predložila Národnej rade koncepciu, ktorá zabráni ďalšiemu enormnému zdražovaniu cien pohonných látok, nafty a benzínu, ako aj cien energií pre naše domácnosti, ako aj firmy a podnikateľské prostredie na Slovensku. Prosím, prezentujme sa a hlasujme. (Hlasovanie.) Prítomných 133 poslancov, za 62, proti 22, zdržalo sa 46, nehlasovali 3. Bohužiaľ, uvedený návrh sme neschválili pánovi Kuffovi. Ďalej pristúpime k hlasovaniu o návrhu pána poslanca Vetráka, prosím, ešte raz to prečítam, lebo je tam toho veľmi veľa, aby ste vedeli, o čom hlasujete. Navrhuje nasledujúce parlamentné tlače: ČPT 978 geologický zákon, ČPT 945 pozemkové úpravy, ČPT 966 strelné zbrane, ČPT 975 energetika, ČPT 886 kilečko II a ČPT 857 novela Trestného zákona zaradiť za bod programu, týkajúceho sa parlamentnej tlače 1036 a parlamentnú tlač 970 hnojivá zaradiť za bod programu, týkajúci sa parlamentnej tlače 979 odpady. Prosím, prezentujme sa a hlasujme. Ide to za bod programu, týkajúcej sa parlamentnej tlače 1063, aby bolo jasné. (Hlasovanie.) Prítomných 132 poslancov, za 91, proti 8, zdržalo sa 33. Uvedený návrh pána poslanca Vetráka sme schválili. Ďalej budeme hlasovať o návrhu pána poslanca Richarda Takáča, ktorý v súlade s § 24 rokovacieho poriadku si dovoľuje požiadať o návrh riešení vážnych sociálnych dopadov, ktoré sa dotýkajú neustáleho neprimeraného zvyšovania cien potravín, základných potravinových komodít a ich vývoja. Takže o tomto návrhu teraz dávam hlasovať. Prosím, prezentujme sa a hlasujme. (Hlasovanie.) Prítomných 133 poslancov, za 66, proti 5, zdržalo sa 61, nehlasoval 1. Uvedený návrh sme neschválili. Dávam teraz hlasovať o programe schôdze ako celku . Prosím, prezentujme sa a hlasujme. (Hlasovanie.) Prítomných 133 poslancov, za 93, proti žiadny, zdržalo sa 40. Konštatujem, že sme schválili program 66. schôdze Národnej rady. Pani poslankyne, páni poslanci, ešte vás chcem informovať, že dnes budeme hlasovať o 17.00 hodine, v ďalších rokovacích dňoch budeme o prerokovaných bodoch programu hlasovať vždy o 11.00 h a o 17.00 hodine, pokiaľ Národná rada nerozhodne inak. Okrem utorka 21. júna, kedy o 11.00 hodine hlasovať nebudeme z technických dôvodov, pretože v tento deň od 9.00 hodiny bude prebiehať neverejná časť schôdze. Je všeobecný súhlas, prosím? (Súhlasná reakcia pléna.) Ďakujem, uvedené sme schválili. Panie poslankyne, páni poslanci, pristúpime k prvému čítaniu o vládnom návrhu zákona o profesionálnych náhradných rodičoch a o zmene a doplnení niektorých zákonov. Vládny návrh zákona je uvedený ako tlač 1011, návrh na jeho pridelenie na prerokovanie výborom je v rozhodnutí č. 1057. Prosím ministra práce, sociálnych vecí a rodiny Slovenskej republiky Milana Krajniaka, aby vládny návrh zákona uviedol. Pán minister, chvíľku počkajme, aby sa sála utíšila, prípadne ten, kto chce odísť, odišiel. (Krátka pauza. Hlasy v sále. Komunikácia medzi ministrom a poslankyňou.) (Rokovanie o vládnom návrhu zákona o profesionálnych náhradných rodičoch a o zmene a doplnení niektorých zákonov , tlač 1011.)